##### 2.4.2 Nuwe Bybelvertaling

Die Kuratore het in Junie 2004 kennis geneem van die besluit van die Bybelgenootskap om voort te gaan met 'n nuwe brontaalgerigte vertaling van die Bybel in Afrikaans waarby van die professore aan die TSP betrokke is. Hierdie besluit is met groot dankbaarheid ontvang, aangesien die GKSA via sy sinodale deputate al 10 jaar gelede by die BGSA die versoek tot so 'n vertaling gerig het. Die Kuratorium het hom bereid verklaar om professore van die TSP vir sodanige vertaalprojek beskikbaar te stel binne die raamwerk wat deur die BGSA voorgestel word. Die professore wat betrokke is by die Bybelvertaling is: proff JJ Janse van Rensburg, GJC Jordaan, PP Krüger, HF van Rooy en FP Viljoen. Die professore is van tyd tot tyd volgens 'n program van die Bybelgenootskap aktief by die vertaling betrokke. Die proefuitgawe van die Nuwe Testament en Psalms het in Februarie 2014 verskyn.

##### 2.4.3 Kuratore Program-evaluering (KPE)

Die Kuratore se verantwoordelikheid is onder meer om toesig te hou oor die kwaliteit, regsinnigheid en toereikendheid van die Kandidaats-program. Baie fasette van die kwaliteitsversekering en - kontrole behartig die Kuratore saam met die Fakulteit Teologie van die NWU, binne die Interne en Eksterne Program-evaluering-prosesse (die IPE- en EPE-prosesse). Die regsinnigheids- en toereikendheidskontrole van die Kandidaatsprogram kan egter nie binne die IPE- en EPE-prosesse hanteer word nie. Dit is dus nodig dat die Kuratore 'n proses vir regsinnigheids - en toereikendheidsversekering en kontrole volg, naamlik KPE. Dit word in elke siklus van die Kuratorium gedoen t.o.v. jaarvlakke en vakgroepe.

##### 2.4.4 Toesig oor indiensopleidingsentra

Die Kommissie wat uit die geledere van die Kuratore aangewys is om die voortdurende toesig oor die indiensopleidingsentra te behartig, gaan steeds met die opdrag voort. Die Kuratore ontvang jaarliks verslag van die Kommissie. Die Kuratorium handhaaf die opdragte en rigting wat in die besluite van die Nasionale Sinode 1994 gegee is ten opsigte van die opleiding van predikante (kyk Acta 1994:699, 5.2).

##### 2.4.5 Samewerkingsooreenkoms tussen TSP en Andrew Jumper Post Graduate Center , São Paulo, Brasilië

Vanuit die inisiatief van die Voorsitter van die Kuratore, dr DG Breed, is daar ná onderhandelinge en wedersydse besoeke, op 31 Oktober 2012 'n ooreenkoms gesluit tussen die Teologiese Skool van die GKSA en die Andrew Jumper Post Graduate Center (AJPGC), met die medewerking van die Raad vir Teologiese Opleiding (JET), van die Presbiteriaanse Kerk van Brasilië. AJPGC bied nagraadse opleiding in Teologie aan en sy beheerliggaam is die Mackenzie Instituut. Die ooreenkoms staan bekend as 'n akademiese, wetenskaplike en kulturele samewerkingsooreenkoms waardeur beide instellings se navorsing en onderrig bevoordeel kan word. Die doel van die samewerkingsooreenkoms is 'om mekaar optimaal te versterk in die akademiese en leerstellige ontwikkeling van die Gereformeerde teologie tot eer van God en in diens van die Koninkryk van God' (uittreksel uit klousule 1 van die ooreenkoms).

### 2.5 Finansies

##### Finansiële state en begrotings sal deur die Administratiewe Buro verskaf word.

#### 2.5.1 Versorging van Emeriti

Die Kuratore van die Streeksinodes waar die emeritus of weduwee nou woonagtig is, besoek hulle jaarliks en rapporteer skriftelik aan die Junie- of November- Kuratorevergadering oor hulle welstand en versorging. Indien daar versorgingsnood ontstaan, word dit dadelik deur die Kuratore Dagbestuur hanteer.

### Besluit: Punte 2.1 tot 2.5.1 kennis geneem.

449